text: Kolding-skytte fik sølv
  22 juni 2015 kl. 13.50
  Den danske duo med fynske Stine Nielsen og Steffen Olsen fra Kolding må nøjes med sølv i 10 meter luftriffel for mixede hold ved European i Baku.
  Mandag eftermiddag havde 24-årige Stine Nielsen og 32-årige Steffen Olsen ellers en god chance for at erobre guld i 10 meter luftriffel for mixede hold.
  Men i den afgørende finale måtte de tage til takke med sølv efter en tæt finale mod Italien.
  -Mange vil sige, at de har tabt guldet, men for os er det helt klart, at vi har vundet sølv, siger Steffen Olsen til TV2 Sport.
  Danskerne kom ellers bedst fra start i finalen, hvor det gælder om at komme først på fem point.
  De var foran med både 2-0 og 3-1, inden italienerne kom tilbage og bragte sig på 4-3.
  Danskerne udlignede til 4-4, men Italien var bedst til at holde nerverne i ro i afslutningen og vandt 5-4.
  Tidligt mandag skød Danmark sig først i semifinalen ved at blive nummer tre ud af 12 hold i kvalifikationen. Herefter vandt danskerne deres semifinalepulje over Rusland, Østrig og Kroatien, hvorefter den stod på finale.
  Det var Danmarks tredje medalje ved European Games. Hidtil har Danmark snuppet en sølvmedalje ved bueskytten Maja Jager og en bronzemedalje ved René Holten Poulsen i 1000 meter enerkajak.
  Interview med Stine Nielsen og Steffen Olsen (fra TV2 Sport) (Varighed: 3:32)
  